b'\n_START_ARTICLE_\nSwing\n_START_SECTION_\nLook & Feel\n_START_PARAGRAPH_\nSwing numato galimyb\xc4\x99 nesunkiai kurti labai \xc4\xafvairiai atrodan\xc4\x8dias to paties komponento versijas. Tam visi svarbesni komponentai susideda i\xc5\xa1 tarpusavyje sujungt\xc5\xb3 pagrindinio ir kuriant objekt\xc4\x85 automati\xc5\xa1kai sukuriamo ir prijungiamo pagalbinio (klas\xc4\x97s vardas baigiasi priesaga UI) objekt\xc5\xb3. Vartotojo programa komponent\xc4\x85 pasieka naudodamasi tik pagrindinio nario metodais. Ta\xc4\x8diau \xc5\xa1is pagrindinis objektas vis\xc4\x85 grafin\xc4\xaf atvaizdavim\xc4\x85 bei atsakus \xc4\xaf pel\xc4\x97s bei klaviat\xc5\xabros veiksmus deleguoja pagalbiniam UI objektui. Pakei\xc4\x8diant \xc5\xa1\xc4\xaf UI objekt\xc4\x85 (Swing API numato b\xc5\xabdus tai padaryti), gali pasikeisti komponento vaizdas bei daugelis jo savybi\xc5\xb3. Kai kurios firmos kuria specifinius Look & Feel kaip savo prekin\xc4\xaf \xc5\xbeenkl\xc4\x85. Swing i\xc5\xa1pildymuose neretai b\xc5\xabna keletas galim\xc5\xb3 standartini\xc5\xb3 Look & Feel, kuriuos galima keisti net ir programai tebeveikiant. Kuriant savo UI objektus, juos galima kildinti i\xc5\xa1 standartini\xc5\xb3 UI klasi\xc5\xb3, naujai perra\xc5\xa1ant tik tuos metodus, kurie turi veikti skirtingai.\n_START_SECTION_\nModeliai\n_START_PARAGRAPH_\nSwing sistemoje pla\xc4\x8diau naudojama modelio samprata. Pavyzd\xc5\xbeiui, kuriant lentel\xc4\x99, programuotojas sukuria ir su Swing lentele susieja jos model\xc4\xaf. Modelis turi metodus lentel\xc4\x97s eilu\xc4\x8diu bei stulpeli\xc5\xb3 skai\xc4\x8diui gauti bei lentel\xc4\x97s nario reik\xc5\xa1mei nurodytoje vietoje rasti. Jei ekrane rodoma labai didel\xc4\x97 lentel\xc4\x97, modelio bus paklausta tik apie matom\xc5\xb3 langeli\xc5\xb3 reik\xc5\xa1mes. Tai gali b\xc5\xabti efektyvu jei langelio reik\xc5\xa1m\xc4\x97s radimas u\xc5\xbetrunka (tarkim, reikia susisiekti su duomen\xc5\xb3 baz\xc4\x97s serveriu). Jei toks lankstumas nereikalingas, visi komponentai turi standartinius modelius, kuriuos galima naudoti pagal nutyl\xc4\x97jim\xc4\x85.\n_START_SECTION_\nI\xc5\xa1pildymo efektyvumas\n_START_PARAGRAPH_\nGerai veikiant\xc4\xaf Swing i\xc5\xa1pildym\xc4\x85 para\xc5\xa1yti palyginus sunku, ir net paties autoriaus (Sun) versijos praeityje neretai susilaukdavo kritikos d\xc4\x97l nepamatuoto atminties naudojimo ir l\xc4\x97to veikimo. Ta\xc4\x8diau su kiekviena nauja versija Swing i\xc5\xa1pildym\xc5\xb3 efektyvumas ger\xc4\x97ja.'